Risparmiemus

A soddu a soddu a dinar’a dinare,
s’omine faghet unu millione,
e in miseria morit su riccone
si no ischit su suo misurare.

Custa est un’antiga lezione
chi nisciunu deviat olvidare
ca est dovere su risparmiare,
pro chi nos palzat un’afflizione.

E non est bella o frade sa fatiga
e no est santu s’umanu suore
si non benit su premiu chistidu.

D’esempiu nos siet sa fromiga,
ch’isfidat de s’ierru su rigore
cun cuddu ch’in s’istiu ha remunidu.

Risparmiu e tribagliu sun dòdes
chi faghen dogni domo valorosa,
e cun issos, sa vida fatigosa
est bella senz’amigos e nè lodes.

Dogni die risparmia, si pòdes,
sas folzas, su inari e i sa cosa,
pro chi s’opera tua preziosa
diat fruttos e fizos e nepodes.

E finzas cand’ispendes pro s’amigu,
non dias tottu cantu a una olta
pensa chi su massagiu in camp’aprigu

S’iscapat troppu ranu a man’isolta
podet ferrer’a semene su trigu
e guastare totta s’arregolta